Harvey Phillip "Phil" Spector (die Bronx, New York, 26 Desember 1939 - Stockton, Kalifornië, 16 Januarie 2021) was 'n Amerikaanse musiekprodusent wat verantwoordelik was vir sommige van die bekendste populêre musiek in die 1960's en 1970's. Hy is in Mei 2009 tot negentien jaar lewenslange tronkstraf opgelê weens die skietdood van aktrise Lana Clarkson in 2003. Hy is in die tronk dood. Hy is gebore in 'n laer-middelklas Joodse gesin in die Bronx-omgewing in New York. As gevolg van hoë skuld het sy vader in 1949 selfmoord gepleeg en die gesin het in 1953 na Los Angeles verhuis. Ondanks sy skaamheid, het hy gou betrokke geraak by die plaaslike musiekkultuur. Sy eerste musiekgroep was The Teddy Bears waarin hy kitaar gespeel en liedjies geskryf het. Hulle het 'n groot treffer gehad met To know him, is to love him wat in 1958 vrygestel is en wat meer as 'n miljoen eksemplare verkoop het. Die titel was 'n verwysing na Phil se vader. Sy grootste bydraes lewer hy ongetwyfeld vir ander kunstenaars, waaronder The Ronettes, The Righteous Brothers, The Beatles, John Lennon en George Harrison.